โตเกียวมารีนลดเบี้ย ดึงลูกค้าเก่าต่ออายุ
โตเกียวมารีนลดค่าเบี้ยดึงลูกค้าเก่าชดเชยป้ายแดงหดตัว&nbsp;&nbsp;&nbsp;&nbsp;&nbsp;&nbsp;&nbsp;
14 พ.ค. 2558

โตเกียวมารีนลดค่าเบี้ยดึงลูกค้าเก่าชดเชยป้ายแดงหดตัว        
นายไพชยนต์ สุธีรพงศ์พันธ์ รองกรรมการผู้จัดการ บริษัท โตเกียวมารีนประกันภัย เปิดเผยว่า ตั้งแต่ต้นปีบริษัทได้ลดค่าเบี้ยรถยนต์ให้ลูกค้าที่ต่ออายุอีก 4-5% นอกจากส่วนลดประวัติดีที่ได้อยู่แล้วปีละ 10% รวมกันได้ลดค่าเบี้ย 14-15%
ทั้งนี้ เพื่อสร้างแรงจูงใจให้ลูกค้าต่ออายุประกันกับบริษัทและเพิ่มศักยภาพการแข่งขัน เพิ่มส่วนแบ่งการตลาดได้เพิ่มขึ้น และทดแทนยอดขายเบี้ยรถป้ายแดงที่หดตัว
“การลดค่าเบี้ยครั้งนี้ได้รับการตอบรับที่ดีจากลูกค้า ส่งผลให้ช่วงไตรมาสแรก มีสัดส่วนงานต่ออายุประกันภัยในช่องทางดีลเลอร์และไฟแนนซ์เพิ่มขึ้นอีก 7% มาอยู่ที่ 40% ขณะที่ช่องทางตัวแทนและนายหน้าเบี้ยต่ออายุก็เพิ่มขึ้นมาอยู่ที่ 70-80% จากเดิมอยู่ที่ 60% จึงเชื่อว่าจะมีส่วนช่วยให้บริษัทโตตามเป้าที่วางไว้ได้” นายไพชยนต์ กล่าว
นายชินคิจิ มิกิ ประธานเจ้าหน้าที่บริหาร บริษัท โตเกียวมารีนประกันภัย กล่าวว่า ปีนี้บริษัทตั้งเป้าทำเบี้ย 8,200 ล้านบาท หรือเติบโต 10.8% ซึ่งมาจากเบี้ยรถยนต์ 40% และเบี้ยที่ไม่ใช่รถยนต์หรือนันมอเตอร์ 60% โดยไตรมาสแรกที่ผ่านมาทำเบี้ยได้ 1,948 ล้านบาท ลดลง 7.4% แต่ยังมีกำไรสุทธิ 125 ล้านบาท เพิ่มขึ้น 11.8% เมื่อเทียบกับช่วงเดียวกันของปีก่อน